MESTO SPIŠSKÁ NOVÁ VES
Radničné námestie č. 7                     052 70 Spišská Nová Ves

V Spišskej Novej Vsi  11. 11. 2009

MESTSKÉ ZASTUPITEĽSTVO					
dňa 19. 11. 2009

PREDMET: Zásady hospodárenia s majetkom mesta Spišská Nová Ves

Predkladá: prednosta úradu
	
Spracovali: 	Ing. M. Bartošová
Ing. M. Kellner		
			Ing. P. Košalko
			Ing. H. Macalová

Prerokované: v MsR, vo fin. komisii MsZ

Dôvod predloženia: zmena legislatívy SR

Prizvaný: - - -	

Podpisy:	

Návrh na uznesenie:

Mestské zastupiteľstvo Sp. Novej Vsi:
1. schvaľuje 
Zásady hospodárenia s majetkom mesta Spišská Nová Ves,
2. ukladá
zabezpečiť hospodárenie s majetkom mesta Sp. N. Ves podľa schválených zásad.
T: 15. 12. 2009	Z: Ing. Peter Petko, prednosta úradu
Dôvodová správa

V rámci ostatných rokovaní boli členovia poslaneckého zboru Spišskej Novej Vsi písomne informovaní o tom, že NR SR zákonom č. 258/2009 Z.z. zo dňa 16. 6. 2009 podstatne zmenila a doplnila zákon SNR č. 138/1991 Zb. o majetku obcí. Citovaným zákonom došlo – čiastočne opakujem - k:
-	doplneniu pôvodného zákona o ustanovenia, ktorými jednoznačne upravuje problematiku spravovania majetku obcí,
-	doplneniu a zmenám pôvodného zákona v oblasti (problematike) prevodov vlastníctva hnuteľného a nehnuteľného majetku obcí,  ako aj v oblasti prenechávaní majetku obcí do nájmu,
-	doplneniu pôvodného zákona o ustanovenia upravujúce možnosť  sa domáhať neplatnosti právneho úkonu, ak prevod majetku obce by nebol realizovaný v zmysle zákona o majetku obcí v platnom znení.
	Ako sme uviedli, novela zákona o majetku obcí podstatne zmenila a doplnila podstatnú časť pôvodného zákona majetku obcí. Keďže na tento zákon je „naviazaný“ celý rad interných predpisov mesta (mestského úradu), novelizácia zákona o majetku obcí sa musela premietnuť aj do nich.
	Na základe uvedeného Vám predkladáme na prerokovanie Zásady hospodárenia s majetkom mesta. Ide o dokument, ktorý je v podstatnom rozsahu prepracovaný, preto sme nezvolili obvyklú formu spracovania takéhoto materiálu, t.j. pôvodný text preškrtnutý a nahradený novým, pretože v takejto podobe by bol „nečitateľný“.  
	Z pôvodných Zásad hospodárenia je v celom rozsahu vyňatá problematika prenájmu pozemkov. Nová právna úprava tejto problematiky je v novelizovanom zákone riešená iba jediným odsekom, ale tak, že je úplne previazaná s právnou úpravou týkajúcou sa predaja majetku obcí. Keďže predaje majetku mesta máme riešené hlavne Zásadami predaja pozemkov mesta, novú úpravu prenájmov budeme riešiť v týchto zásadách. 
	V predkladanom materiáli je novospracovaná (pracovníkmi finančného oddelenia) aj problematika pôvodného čl. 21, ktorým sa riešila evidencia, odpustenie alebo úľavy a odpísanie nedoplatkov a pohľadávok na daniach a poplatkoch. Navrhované zmeny (teraz v čl. 12) sú vykonané v súlade s legislatívnymi zmenami zákona č. 511/1992 Zb. o správe daní a poplatkov a o zmenách v sústave územných finančných orgánov. Tieto zmeny sú v texte čl 12 písané tučným písmom.

	SNV, 30. 10. 2009
	Vypracoval: Ing. M. Kellner
					
Mestské zastupiteľstvo v Spišskej Novej Vsi 
na základe zákona č. 369/1990 Zb. o obecnom zriadení v platnom znení a  § 9, ods. l zák. SNR č. l38/1991 Zb. o majetku obcí v platnom znení vydáva pre podmienky mesta Spišská Nová Ves tieto

	Z Á S A D Y
	hospodárenia s majetkom mesta

ODDIEL I
Úvodné ustanovenia  

Čl. 1

Podľa § l ods. l zákona č. 369/1990 Zb. o obecnom zriadení v znení neskorších predpisov Mesto Spišská Nová Ves je samostatný územný samosprávny a správny celok Slovenskej republiky, je právnickou osobou, ktorá za podmienok ustanovených zákonom samostatne hospodári s vlastným majetkom a s vlastnými príjmami.
 
Kompetencia mestského zastupiteľstva k majetku mesta je vymedzená v § 11, ods. 4, písm. a/ zákona SNR č. 369/1990 Zb. o obecnom zriadení v znení neskorších predpisov.

Čl. 2

Tieto zásady bližšie vymedzujú majetok mesta a upravujú podmienky nadobúdania do vlastníctva (okrem prechodu vlastníctva, ktorého podmienky určuje zákon o majetku obcí v platnom znení alebo osobitné zákony SR), prevody vlastníctva v prospech iných právnych subjektov, prenechávanie majetku do užívania, spravovanie a hospodárenie s majetkom mesta.

ODDIEL II
Majetok mesta

Čl. 3

Majetok mesta tvoria nehnuteľné veci a hnuteľné veci vrátane finančných prostriedkov, ako aj pohľadávky a iné majetkové práva, ktoré sú vo vlastníctve mesta podľa zákona o majetku obcí alebo ktoré mesto nadobudne do vlastníctva prechodom z majetku SR na základe zákona č. l38/1991 Zb. o majetku obcí v platnom znení, alebo osobitného predpisu, alebo vlastnou činnosťou.
Čl. 4

1.	Majetkom mesta sú najmä:
		a/ hnuteľné a nehnuteľné veci /ďalej len veci/, ktorých vlastníctvo v zmysle § 2 až § 2d zákona č. 138/91 Zb. o majetku obcí v platnom znení prešlo, resp. prechádza z majetku Slovenskej republiky na mesto,
b/ majetkové práva vrátane pohľadávok, a to vrátane tých, ktoré na mesto prešli alebo prechádzajú podľa § 4 až § 4c zákona o majetku obcí v platnom znení,
	c/ záväzky, a to vrátane tých, ktoré na mesto prešli alebo prechádzajú podľa § 4 až § 4c zákona o majetku obcí v platnom znení,
		d/ veci, ktoré mesto nadobudne v rámci kúpy, zámeny, darovania a obvyklého hospodárenia,
			e/ cenné papiere,
		f/ obchodné podiely v obchodných spoločnostiach, ktorých je mesto spoločníkom,
			g/ iné majetkové práva.
		
2.	Mesto hospodári so svojim majetkom samostatne alebo prostredníctvom správcu majetku, ktorým je rozpočtová organizácia alebo príspevková organizácia zriadená mestom.
3.	Majetok mesta je podľa zákona o obecnom zriadení určený na plnenie samosprávnych funkcií mesta, najmä na výkon samosprávy mesta, pre verejné účely, pre účely vzdelávania a výchovy, sociálnu pomoc, zdravotnú starostlivosť, ochranu a tvorbu životného prostredia a na podnikateľskú činnosť.
4.	Majetok, ktorý mesto nadobudlo z majetku SR podľa § 2b, ods. 1 a § 2c zákona o majetku obcí v platnom znení a ktorý ku dňu prechodu na mesto slúži na výchovno-vzdelávací proces v oblasti vzdelávania a výchovy a činnosti s nimi bezprostredne súvisiace a na zabezpečenie sociálnej pomoci a zdravotnej starostlivosti, je povinné zachovať účelové určenie tohto majetku.
5.	Na majetok mesta podľa predchádzajúceho odseku nemožno zriadiť záložné právo ani zabezpečovací prevod práva, uskutočniť výkon rozhodnutia, konkurzné konanie a vyrovnacie konanie podľa osobitných zákonov.
6.	 Štatutárnym orgánom v majetkovoprávnych vzťahoch mesta je primátor.

ODDIEL III
Hospodárenie s majetkom mesta

Čl. 5

1.	Orgánmi a organizáciami oprávnenými hospodáriť s majetkom mesta sú:
a.	mestské zastupiteľstvo,
b.	mestská rada,
c.	primátor mesta,
d.	príspevkové organizácie mesta,
e.	rozpočtové organizácie mesta.
Ich rozsah oprávnenia hospodárenia s majetkom mesta je daný legislatívou SR a týmito zásadami.
2.	Majetok mesta sú orgány a organizácie mesta povinné zveľaďovať, chrániť a zhodnocovať.
3.	Orgány a organizácie zriadené mestom sú povinné hospodáriť s majetkom mesta v prospech rozvoja mesta a jeho občanov a ochrany a tvorby životného prostredia.
4.	Orgány mesta a ním zriadené organizácie sú povinné najmä:
a. udržiavať a užívať majetok, 
b. chrániť majetok pred poškodením, zničením, stratou alebo zneužitím,
c. používať všetky právne prostriedky na ochranu majetku, vrátane včasného uplatňovania svojich práv alebo oprávnených záujmov pred príslušnými orgánmi,
	d. viesť majetok v účtovníctve podľa osobitného predpisu.
5. Všetky právne úkony spojené s nakladaním majetku mesta musia mať písomnú formu. 

Čl. 6
	 
1.	Mestské zastupiteľstvo Spišskej Novej Vsi rozhoduje vždy o:
a.	zmluvných prevodoch vlastníctva nehnuteľného majetku, avšak s výnimkou toho, ktorý je mesto povinné previesť v prospech iného subjektu na základe osobitných predpisov alebo rozhodnutia súdu,
b.	zmene účelového určenia majetku uvedeného v čl. 4, ods. 4. týchto zásad,
c.	vkladoch majetku mesta uvedeného v čl. 4, ods. 4. týchto zásad do obchodnej spoločnosti alebo o jeho použití na založenie inej právnickej osoby,
d.	o prebytočnosti nehnuteľného majetku uvedeného v čl. 4, ods. 4. týchto zásad,
e.	o prebytočnosti alebo neupotrebiteľnosti hnuteľného majetku uvedeného v čl. 4, ods. 4. týchto zásad, ak jeho zostatková cena je rovná alebo vyššia ako 3500 €,
f.	zmluvných prevodoch vlastníctva hnuteľného majetku so zostatkovou cenou rovnou alebo vyššou ako  3 500 €,
g.	nakladaní s majetkovými právami,
h.	aukčnom predaji vecí podľa osobitných predpisov,
i.	vkladoch nehnuteľného majetku mesta do majetku zakladaných alebo existujúcich obchodných spoločností,
j.	vkladoch iného ako nehnuteľného majetku do majetku zakladaných obchodných spoločností,
k.	vkladoch iného ako nehnuteľného majetku so zostatkovou cenou (ak sa naň vzťahuje povinnosť odpisovať) rovnou alebo vyššou ako 3 500 € do majetku existujúcich obchodných spoločností,
l.	umiestnení stavieb (s výnimkou demontovateľných) iných právnych subjektov na pozemkoch mesta,
m.	zriadení vecného bremena a iných tiarch na nehnuteľnosti mesta v prospech iných právnych subjektov.
2.	O prebytočnosti alebo neupotrebiteľnosti hnuteľnej veci uvedenej v čl. 4, ods. 4. týchto zásad so zostatkovou cenou nižšou ako 3 500 € rozhoduje primátor mesta, pričom:
-	prebytočným je hnuteľný majetok mesta, ktorý mesto trvale neužíva, a to ani  prostredníctvom svojich organizácií a orgánov,
-	neupotrebiteľným je majetok mesta, ktorý pre svoje úplné opotrebenie, poškodenie, zastaralosť, nehospodárnosť alebo ak dôvod použitia, pre ktorý bol účelovo nadobudnutý, už pominul, a teda v prevádzke už nemôže slúžiť svojmu účelu.
3.	O zmluvných prevodoch vlastníctva hnuteľného majetku so zostatkovou cenou nižšou ako 3 500 € rozhoduje primátor mesta. 
4.	O vkladoch iného ako nehnuteľného majetku so zostatkovou cenou (ak sa naň vzťahuje povinnosť odpisovať) nižšou ako 3 500 € do majetku existujúcich obchodných spoločností  rozhoduje primátor mesta.

ODDIEL IV
Zmluvné prevody vlastníctva majetku mesta

Čl.  7

1.	Pri realizácii rozhodnutí orgánov určených článkom 6 týchto zásad sa zmluvné prevody vlastníctva majetku vykonávajú podľa ustanovení Občianskeho zákonníka, Obchodného zákonníka a podľa povahy veci prípadne aj ďalších právnych noriem SR.
2.	Zmluvné prevody vlastníctva nehnuteľného majetku na iné právne subjekty sa uskutočňujú – ak nejde o zámenu - výlučne za odplatu. 
3.	Darovanie nehnuteľného majetku mesta je neprípustné, ak osobitný predpis neustanoví inak.
4.	S výnimkou prípadov uvedených v týchto zásadách sa zmluvné prevody vlastníctva všetkého nehnuteľného majetku mesta a  hnuteľného majetku mesta so zostatkovou hodnotou rovnou alebo vyššou ako 3 500 € vykonajú:
a.	na základe obchodnej verejnej súťaže, alebo
b.	na základe dobrovoľnej dražby, alebo
c.	priamym predajom v zmysle podstaty § 9a zákona o majetku obcí v platnom znení; táto forma zmluvného prevodu sa môže uplatniť len v prípadoch, ak hodnota predávaného majetku určená znaleckým posudkom je nižšia ako 40 000 €.
5. Vlastníctvo majetku mesta Spišská Nová Ves sa priamym predajom nemôže previesť na fyzickú osobu, ktorá je tu:
		- primátorom mesta, 
		- poslancom mestského zastupiteľstva,
- štatutárnym orgánom alebo členom štatutárneho orgánu právnickej osoby zriadenej alebo založenej mestom,
		- prednostom mestského úradu,
		- zamestnancom mesta,
		- hlavným kontrolórom mesta 
		- blízkou osobou osôb uvedených v tomto odseku podľa § 116 OZ.
6. Mesto nemôže previesť vlastníctvo svojho majetku priamym predajom taktiež na právnickú osobu, v ktorej zakladateľom, vlastníkom obchodného podielu, štatutárnym orgánom alebo členom štatutárneho orgánu, členom riadiaceho, výkonného alebo dozorného orgánu je fyzická osoba uvedená v predchádzajúcom odseku týchto zásad; táto podmienka neplatí, ak ide o právnickú osobu, ktorej zakladateľom je mesto alebo v ktorej má mesto obchodný podiel. 
7. Obmedzenia prevodu vlastníctva majetku mesta sa podľa tohto článku zásad neuplatnia, ak ide o prevod:
a. bytu alebo pozemku podľa zákona o vlastníctve bytov a nebytových priestorov,
b. pozemku zastavaného stavbou vo vlastníctve nadobúdateľa, vrátane priľahlej plochy, ktorá svojim umiestnením a využitím tvorí neoddeliteľný celok so stavbou,
c. podielu majetku mesta, ktorým sa realizuje zákonné predkupné právo,
d. hnuteľnej veci, ktorej zostatková cena je nižšia ako 3 500 €.
8. Obmedzenia prevodu vlastníctva majetku mesta sa podľa tohto článku zásad taktiež neuplatnia, ak pôjde o prípady hodné osobitného zreteľa, o ktorých mestské zastupiteľstvo rozhodne  trojpätinovou väčšinou prítomných poslancov.
9. Podmienky zmluvných prevodov vlastníctva nehnuteľného majetku podrobnejšie upravujú osobitné zásady mesta, 
10. Predaj bytov a nebytových priestorov v bytových domoch, bytov v rodinných domoch s viac ako jedným bytom a úprava práv k prislúchajúcim pozemkom sa riadi zákonom  NR SR č. 182/1993 Z.z. v platnom znení a všeobecne záväzným nariadením o prevode vlastníctva bytov a nebytových priestorov mesta Spišská Nová Ves.

ODDIEL V 
Správa majetku mesta

Čl. 8

1.	Správou majetku mesta je súhrn oprávnení a povinností správcu k tej časti majetku mesta, ktorý mu mesto zverilo do správy, alebo ktorý nadobudol do správy na základe zmluvy o prevode správy alebo na základe zmluvy o výmene spravovaného majetku mesta,   alebo ktorý správca nadobudol vlastnou činnosťou.
2.	Správca je oprávnený a povinný majetok mesta držať, užívať na plnenie úloh v rámci predmetu činnosti alebo v súvislosti s ním, brať z neho úžitky a nakladať s ním v súlade so zákonom o majetku obcí v platnom znení a týmito zásadami hospodárenia.
3.	Správca majetok nenadobúda do svojho vlastníctva. Majetok, ktorý správca nadobudol alebo nadobudne, je vlastníctvom mesta.
4.	Správca pri správe majetku mesta vykonáva právne úkony v mene mesta. Správca v mene mesta koná pred súdmi alebo inými orgánmi vo veciach, ktoré sa týkajú ním  spravovaného majetku. 
5.	Správa majetku mesta vzniká:
a.	zverením majetku mesta do správy správcu,
b.	prevodom správy majetku mesta,
c.	nadobudnutím majetku do vlastníctva mesta vlastnou činnosťou správcu. 
6.	Správca hospodári so zvereným majetkom na základe mestským zastupiteľstvom schváleného štatútu a zriaďovacej listiny. 
7.	Majetok mesta vyčlenený na hospodárenie prostredníctvom správcu sa správcovi:
a.	zverí pri jeho zriadení, a to zriaďovacou listinou,
b.	zverí do správy aj ďalší majetok mesta, s ktorým hospodárenie prostredníctvom správcu je pre mesto výhodnejšie alebo pre svoju podstatu alebo určenie vhodnejšie. Takýto majetok sa správcovi zverí do správy protokolom na základe: 
- uznesenia mestského zastupiteľstva, ak ide o nehnuteľný majetok a majetok hnuteľný, ktorého hodnota je rovná alebo vyššia ako 3 500 €,
- rozhodnutia primátora mesta ak ide o hnuteľný majetok, ktorého hodnota je nižšia ako 3 500 €,
c.	odníme zo správy, ak pominú dôvody, pre ktoré bolo rozhodnuté, že s majetkom mesta hospodáril správca, 
d.	správcovi je možné spravovaný majetok odňať aj ak neplní povinnosti vyplývajúce z týchto zásad, alebo ak to je v záujme lepšieho využitia majetku v prospech mesta,
e.	zo správy môže byť správcovi odňatý aj majetok mesta, ktorý nadobudol správca, ak je tak pre hospodárenie mesta výhodnejšie alebo pre podstatu alebo určenie majetku vhodnejšie. 
O odňatí majetku zo správy sa rozhodne spôsobom ako v bode „b“ tohto odseku.
8.	Správca môže nadobudnúť majetok do správy prevodom správy majetku medzi správcami. Prevod správy sa vykoná zmluvou o prevode správy, ktorá musí byť vyhotovená v písomnej forme.
Zmluva o prevode správy majetku mesta musí spĺňať podstatu ustanovení § 43 až 51 Občianskeho zákonníka, musí obsahovať presnú špecifikáciu predmetu prevodu, účel využitia predmetu prevodu, dátum prevodu a ak je prevod odplatný, tak aj dohodnutú cenu prevodu.
Platnosť zmluvy o prevode správy majetku mesta je podmienená:
-	uznesením mestského zastupiteľstva, ak ide o nehnuteľný majetok a majetok hnuteľný, ktorého hodnota je rovná alebo vyššia ako 3 500 €,
-	rozhodnutím primátora mesta ak ide o hnuteľný majetok, ktorého hodnota je nižšia ako 3 500 €. 
Pre platnosť  zmluvy o prevode správy majetku mesta medzi správcami sa súhlas nevyžaduje, ak predmetom prevodu je majetok mesta, ktorého hodnota je nižšia ako 350 €.
9. Správcovia si môžu spravovaný majetok vzájomne vymeniť, a to na základe zmluvy o zámene správy vyhotovenej v písomnej forme, pričom pre jej uzavretie sa primerane uplatnia podmienky platné pre uzavretie zmluvy o prevode správy majetku mesta. 
10.	Správca, ktorý sa stane správcom nehnuteľného majetku, požiada príslušnú správu katastra o zápis správy majetku mesta do katastra nehnuteľností.
11.	 Správca je povinný viesť zverený majetok v predpísanej evidencii a vykonávať z neho odpisy.
12.	Investičné práce, ktoré je potrebné vykonať na spravovanom nehnuteľnom majetku, podliehajú schváleniu mestským zastupiteľstvom.
13.	Správca je povinný predkladať správu o hospodárení s majetkom mesta v termínoch, ktoré určí mestské zastupiteľstvo, minimálne 1 x ročne, a to v rámci správy o hospodárení za predchádzajúci rok.
14.	V prípade vzniku škody na nehnuteľnom majetku zverenom do správy príspevkovej a rozpočtovej organizácie vplyvom nepredpokladanej udalosti (havária, živelné pohromy a pod.) správca urgentne zabezpečí jej odstránenie.

ODDIEL VI
Iné spôsoby nakladania s majetkom mesta

Čl. 9

1. Subjekty hospdáriace s majetkom mesta môžu majetok prenajať, vyradiť, predať alebo zlikvidovať podľa podmienok určených týmito zásadami.
2. Mesto a ním zriadené organizácie môžu majetok určený na prenájom a časť spravovaného majetku, ktorý dočasne nepotrebujú na plnenie svojich úloh, prenechať zmluvou o nájme alebo výpožičke na dočasné užívanie iným fyzickým alebo právnickým osobám. Tento úkon sa môže realizovať výlučne na základe zmluvy vyhotovenej v písomnej forme.
3. Zmluva musí obsahovať najmä:
		a/ presnú identifikáciu nájomcu,
		b/ presnú špecifikáciu prenajímaného majetku a dobu jeho prenájmu,
		c/ výšku a splatnosť odplaty za užívanie (nájomného),
d/ špecifikáciu služieb poskytovaných s predmetom nájmu a ich spoplatnenie,
		e/ spôsob a podmienky úhrady nájomného a platieb za služby,
f/ podmienky užívania predmetu nájmu, dôvody a spôsob úpravy prípadných zmien a doplnkov zmluvy, ako aj podmienky odstúpenia od zmluvy.
4. Uzatváranie zmlúv na prenájom hnuteľného majetku patrí do rozhodovacej právomoci štatutárnych zástupcov subjektov hospodariacich s majetkom mesta. 
5. Podmienky prenechávania nehnuteľného majetku mesta do dočasného užívania iným právnym subjektom upravujú osobitné zásady mesta.
6. Ustanovenia týchto zásad týkajúce sa prenájmu majetku mesta sa primerane vzťahujú aj na výpožičky (bezplatné prenájmy majetku).
7. Neupotrebiteľný majetok mesta môžu subjekty hospodáriace s majetkom mesta vyradiť.
8. O vyradení neupotrebiteľného majetku mesta rozhoduje na základe návrhu príslušnej inventarizačnej alebo vyraďovacej komisie:
	a/ v ročnom súčte vyraďovaného majetku do 3 500,- € primátor mesta (v rámci hospodárenia mestského úradu) a riaditeľ príspevkovej alebo rozpočtovej organizácie po schválení primátorom mesta, 
	b/ v ročnom súčte vyraďovaného majetku  v rozsahu 3 500,- € - 16 500,- €  mestská rada, 
		c/ v ročnom súčte vyraďovaného majetku nad 16 500,- € mestské zastupiteľstvo.
9.	O rozsahu vyradeného majetku správca majetku informuje mestské zastupiteľstvo v rámci správy o výsledkoch inventarizácie majetku mesta.
10.	Správca majetku môže vyradený majetok odpredať alebo zlikvidovať. K likvidácii vyradeného majetku sa pristúpi v prípadoch, ak sa dá reálne predpokladať, že by sa vyradený majetok nedal speňažiť. 
11.	V prípade vyradeného majetku určeného na predaj správca zabezpečí jeho komisionálne ocenenie (v prípade motorových vozidiel znalecké ohodnotenie) a jeho následný predaj.
12.	Podmienky určené čl. 6, bod f. týchto zásad týmto článkom nie sú dotknuté.

ODDIEL VII
Hospodárenie s finančnými prostriedkami mesta

Čl. 10

1. Podmienky hospodárenia s finančnými prostriedkami mesta sú pre subjekty oprávnené hospodáriť s majetkom mesta určené osobitnými pravidlami hospodárenia s finančnými prostriedkami mesta. 

ODDIEL VIII
Nakladanie s pohľadávkami a záväzkami mesta

Čl. 11

	Subjekty mesta, ktoré vykonávajú právo správy a nakladania s pohľadávkami a majetkovými právami, sú povinné starať sa o to, aby všetky povinnosti dlžníka boli včas vykonané. Ak je dlžník v omeškaní s platením peňažného dlhu, je správca oprávnený vyúčtovať a vymáhať úroky z omeškania, ak osobitný predpis alebo zmluva neustanoví inak. 

Čl. 12
Daňové nedoplatky a daňové pohľadávky

	Konanie vo veci daňových nedoplatkov a daňových pohľadávok upravuje zákon č. 511/1992 Zb. o správe daní a poplatkov a o zmenách v sústave územných finančných orgánov v platnom znení.
	Zásady riešenia daňových nedoplatkov a daňových pohľadávok na daniach a poplatkoch:
	1. Daňové nedoplatky evidovať v účtovnej evidencii a vymáhať v plnej výške okrem daňovníkov a poplatníkov uvedených v bode 2. 
	2. V prípade, ak daňovník alebo poplatník požiada o úľavu alebo odpustenie:
	a) daňového nedoplatku na dani okrem sankčného úroku, úroku a pokuty a spĺňa podmienky uvedené v § 64 zákona č. 511/1992 Zb.,
	b)  vyrubených penále alebo sankčného úroku a spĺňa podmienky uvedené  § 103 zákona č. 511/1992 Zb., 
môže o úľave alebo odpustení rozhodnúť:
		- primátor mesta na základe odporúčania komisie k odvolaniam voči miestnym daniam a poplatkom za komunálne odpady a drobné stavebné odpady do sumy 3 500,– € pre jedného daňovníka za rok,
		- mestská rada na základe odporúčania (kolégia) primátora nad 3 500,– € pre jedného daňovníka za rok.
	3. O odpísaní daňového nedoplatku:
	a)  podľa § 65 ods. 1 zákona č. 511/1992 Zb. – „Ak daňový dlžník zomrel a dedičstvo pripadlo štátu alebo daňový nedoplatok alebo jeho časť nemohol správca dane uspokojiť z dedičstva, správca dane z vlastného podnetu odpíše daňový nedoplatok ku dňu vydania rozhodnutia o odpísaní.“
	b) podľa § 65 ods. 2 zákona č. 511/1992 Zb. – „Správca dane z vlastného podnetu odpíše daňový nedoplatok ku dňu zániku daňového subjektu. Ak zániku daňového subjektu predchádza jeho zrušenie bez likvidácie, správca dane daňový nedoplatok alebo jeho časť neodpíše; to neplatí, ak sa likvidácia podľa osobitného predpisu nevyžaduje.“
	c) podľa § 65 ods. 3 zákona č. 511/1992 Zb. – „Správca dane z vlastného podnetu odpíše daňový nedoplatok alebo jeho časť aj v prípadoch podľa § 64 a § 103 zákona č. 511/1992 Zb.; rovnako správca dane odpíše daňový nedoplatok, ak dlžník vzniesol námietku premlčania, a to len v rozsahu uplatňovanej námietky (§ 69 ods. 3 zákona č. 511/1992 Zb.)“
rozhodne:
	- primátor mesta na základe odporúčania komisie k odvolaniam voči miestnym daniam a poplatkom za komunálne odpady a drobné stavebné odpady do sumy 7 000,– € pre jedného daňovníka za rok,
	- mestská rada na základe odporúčania (kolégia) primátora nad 7 000,– € pre jedného daňovníka za rok.
	4. O odpísaní daňovej pohľadávky v konkurznom konaní a reštrukturalizačnom konaní podľa § 65a ods. 1 (§ 95 ods. 1) zákona č. 511/1992 Zb. – „Správca dane z vlastného podnetu odpíše daňovú pohľadávku voči dlžníkovi  alebo jej časť na základe:
	a)  uznesenia súdu o skončení reštrukturalizácie,
 	b) právoplatného uznesenia súdu o zrušení konkurzu po splnení konečného rozvrhu výťažku,
 	c) právoplatného uznesenia súdu o zastavení konkurzného konania pre nedostatok majetku,
 	d) právoplatného uznesenia súdu o zrušení konkurzu z dôvodu, že majetok dlžníka nepostačuje ani na úhradu pohľadávok proti podstate,
 	e)  právoplatného uznesenia súdu o oddlžení dlžníka, ktorým je fyzická osoba.“
rozhodne:
	- primátor mesta na základe odporúčania komisie k odvolaniam voči miestnym daniam a poplatkom za komunálne odpady a drobné stavebné odpady do sumy 7 000,– € pre jedného daňovníka za rok,
	- mestská rada na základe odporúčania (kolégia) primátora nad 7 000,– € pre jedného daňovníka za rok.

Čl. 13
Povolenie splátok a odkladu platenia

	1. Zo závažných dôvodov, najmä sociálnych primátor mesta môže na základe písomnej žiadosti dlžníka, ak je ním fyzická osoba, ktorá nie je podnikateľom, pohľadávku, ak nevznikla na daniach a poplatkoch, celkom alebo čiastočne odpustiť najviac však do výšky 333,- €, ak to osobitný predpis neustanovuje inak. Na odpustenie pohľadávky presahujúcej 333,- € je potrebné schválenie MsZ. 
	2. Tomu istému dlžníkovi, ak je ním občan sa môže pohľadávka toho istého druhu odpustiť iba l-krát v kalendárnom roku.

Čl. 14

	1. Dlžníkovi je možné povoliť splátky alebo odklad platenia len s podmienkou, že dlžník nemôže svoj dlh včas a riadne plniť alebo ide o pohľadávku priznanú právoplatným rozhodnutím súdu alebo iného orgánu. 

Čl. 15

	O odpustení, odpísaní pohľadávky a povolení splátok právnickým osobám a fyzickým osobám podnikateľom v jednotlivých prípadoch rozhoduje:
a/ do 333,- €  štatutárny zástupca príspevkovej a rozpočtovej organizácie,
	b/ do 3 500,- € primátor mesta,
c/ od 3 500,- € do 16 500,- € mestská rada,
	d/ nad 16 500,- € mestské zastupiteľstvo.
             Odpísať pohľadávku je možné ak:
a) dlžník zomrel a pohľadávka nemohla byť uspokojená ani vymáhaním od dedičov dlžníka,
b) právnická osoba zanikla v zmysle ustanovení Obchodného zákonníka, prípadne iných zákonov,  podľa ktorých bola založená alebo zriadená.
c/ zo všetkých okolností prípadu je zrejmé, že náklady na vymáhanie pohľadávky by presiahli jej výťažok.

Čl. 16

	Odpustiť pohľadávku nie je prípustné, ak vznikla v súvislosti s úmyselnou trestnou činnosťou.

Čl. 17

	Nakladanie s pohľadávkami musí mať písomnú formu.

Čl. 18
Záväzky mesta

1. Mesto sa môže zaväzovať len do výšky svojho majetku.
2. Subjekty oprávnené hospodáriť s majetkom mesta zodpovedajú zmluvným partnerom jednotlivo za záväzky nimi uzavreté.

ODDIEL IX
Hospodárenie s finančnými prostriedkami, finančnou hotovosťou a cennými listinami

Čl. 19

1. Mesto Spišská Nová Ves hospodári na základe schváleného rozpočtu.
2. Mestský úrad a mestom zriadené organizácie sú povinné každoročne predložiť mestskému zastupiteľstvu - v termíne najneskôr do 31.12. príslušného roka - rozpočet, resp. finančné plány hospodárenia na nasledujúci rok. 
3. Pre potreby hospodárenia si mestský úrad, organizácie mesta zriaďujú účty v peňažných ústavoch.
4. V rámci hospodárenia sú subjekty hospodariace s majetkom mesta - s výnimkou rozpočtových organizácií mesta - oprávnené požiadať peňažné ústavy o úver po predchádzajúcom súhlase mestského zastupiteľstva.
5. Pokladničná hotovosť v hlavnej pokladnici mestského úradu nesmie prekročiť limit 2 000,- € za každú pokladnicu vytvorenú v príslušnom roku, okrem obdobia splatnosti miestnych daní a poplatku za komunálny odpad, kedy je povolený limit 5 000,- €.
6. Pokladničná hotovosť organizácií zriadených mestom nesmie prevýšiť čiastku 2000,- €. 
7. Zálohu v hotovosti na výdavky /preddavky na vyúčtovanie/ je príjemca povinný vyúčtovať ihneď po zrealizovaní nákupu, najneskôr do konca kalendárneho mesiaca, v ktorom bola záloha poskytnutá.
8. Mestský úrad a organizácie zriadené mestom hospodária s ceninami (známky, kolky, poukážky na odber pohonných hmôt, atď.) podľa svojich potrieb. Za hospodárenie s cennými listinami zodpovedá príslušný subjekt oprávnený hospodáriť s mestským majetkom. Cenné papiere kryté majetkom mesta môžu byť vydané len so súhlasom mestského zastupiteľstva.

ODDIEL X
Evidencia a inventarizácia majetku

Čl. 20
Evidencia majetku mesta

Správca majetku mesta je povinný viesť o majetku predpísanú evidenciu tak ako to ustanovuje zákon NR SR č. 431/2002 Z.z. o účtovníctve. Účtovné jednotky sú povinné viesť účtovníctvo úplne, preukáznym spôsobom a správne tak, aby verne zobrazovalo skutočnosti, ktoré sú jeho predmetom.

Čl. 21
Inventarizácia majetku mesta

1. Inventarizáciu majetku a záväzkov vykonáva mesto a jeho organizácie /účtovné jednotky/ podľa § 29 a 30 zákona č. 431/2002 Z.z. o účtovníctve v znení nesk. zmien a doplnkov. 
Inventarizáciou sa overuje či ku dňu riadnej alebo mimoriadnej účtovnej závierky stav majetku alebo záväzkov zodpovedá skutočnosti.
2. Na základe príkazu primátora mesta riaditelia organizácií zriadených mestom ustanovia svoje inventarizačné komisie.
3. Po skončení každej inventarizácie inventarizačná komisia vyhotoví inventarizačný záznam, v ktorom uvedie okrem iného predovšetkým súhrn inventarizačných rozdielov, iné zistenia a návrhy opatrení.
4. O návrhoch na vyrovnanie inventarizačných rozdielov rozhoduje primátor mesta a riaditelia organizácií na základe odporučenia ústrednej inventarizačnej komisie.
5. Problematiku inventarizácie podrobnejšie upravuje smernica o evidovaní, odpisovaní a účtovaní majetku.

     ODDIEL XI
Správa majetku štátu

Čl. 22

1. Mestu môže byť zverený majetok štátu zmluvou o výpožičke alebo nájomnou zmluvou v zmysle § 13, ods. 8 zákona č. 278/1993 Z.z. o správe majetku štátu v platnom znení.
2. Mesto a právnické osoby zriadené mestom sú povinné hospodáriť s majetkom štátu tak, ako s majetkom vlastným v prospech rozvoja mesta, jeho občanov a ochrany a tvorby životného prostredia v zmysle § 7, ods. 1., 2. zákona č. 138/1991 Zb. o majetku obcí v platnom znení.

ODDIEL XII
Majetkový vstup mesta do obchodných spoločností

Čl. 23

l. Mesto môže majetok vložiť ako majetkový vklad do obchodnej spoločnosti založenej v zmysle zák. č. 513/1991 Obchodný zákonník v platnom znení.
2. Oprávnenia pre vklad majetku mesta do obchodných spoločností sú určené článkom 6 týchto zásad.

ODDIEL XIII

Čl. 24

Poistenie majetku mesta

1. Majetok mesta správca poisťuje  na základe rozhodnutia vlastníka majetku. 
2. Správca majetku je povinný dodržiavať práva a povinnosti vyplývajúce z poistnej zmluvy.

ODDIEL XIV

Čl. 25
Rozhodovanie o škode spôsobenej na majetku mesta

O riešení škôd spôsobených na majetku mesta rozhoduje príslušný štatutárny zástupca orgánu a organizácie mesta na návrh príslušnej škodovej komisie, ktorá postupuje v zmysle stanovených zásad.

ODDIEL XV

Čl. 26
Kontrola hospodárenia s majetkom mesta
V súlade so Zásadami kontrolnej činnosti vykonávanej mestskou samosprávou kontrolou dodržiavania zásad hospodárenia s majetkom mesta je poverený hlavný kontrolór mesta a poverení pracovníci mesta, príspevkových a rozpočtových organizácii mesta a poslanci mestského zastupiteľstva.

ODDIEL XVI
Spoločné a záverečné ustanovenia

Čl. 27

Tieto zásady sú záväzné pre všetky orgány mesta a mestom zriadené organizácie.

Čl. 28

1. V prípade, ak tieto zásady neupravujú niektorú oblasť hospodárenia s majetkom mesta, alebo počas ich platnosti nadobudnú účinnosť zákony SR meniace alebo doplňujúce týmito zásadami upravovanú problematiku, subjekty oprávnené hospodáriť s majetkom mesta sú povinné riadiť sa predovšetkým všeobecne platnými normami SR. 
2. Dňom schválenia týchto zásad končí platnosť Zásad hospodárenia s majetkom mesta Spišská Nová Ves v znení schválenom uzneseniami Mestského zastupiteľstva Spišskej Novej Vsi č. 353 z 24. 6. 2004, č. 245 z 13. 12. 2007 a č. 486 z 19. 2. 2009. 
3. Tieto Zásady hospodárenia s majetkom mesta Spišská Nová Ves boli schválené uznesením Mestského zastupiteľstva Spišskej Novej Vsi  č. ........ zo dňa 19. 11. 2009, na základe čoho týmto dňom tieto zásady hospodárenia nadobúdajú platnosť.
   
V Spišskej Novej Vsi ..............................

PhDr. Ján Volný, PhD.
                     primátor mesta